CELEX: C2005/271/41
Language: fi
Date: 2005-10-29 00:00:00
Title: Asia T-306/05: Kanne 10.8.2005 — Scippacercola ja Terezakis v. komissio

29.10.2005   
            
            
               FI
            
            
               Euroopan unionin virallinen lehti
            
            
               C 271/20
            
         Kanne 10.8.2005 — Scippacercola ja Terezakis v. komissio
   (Asia T-306/05)
   (2005/C 271/41)
   Oikeudenkäyntikieli: englanti
   Asianosaiset
   
      Kantaja(t): Isabella Scippacercola ja Ioannis Terezakis (Bryssel, Belgia) (edustaja(t)/asiamies(het): asianajaja A. Krystallidis)
   
      Vastaaja(t): Euroopan yhteisöjen komissio
   Kantaja vaatii/Kantajat vaativat, että yhteisöjen ensimmäisen oikeusasteen tuomioistuin
   
               —
            
            
               kumoaa komission 2.5.2005 tekemän ja kantajien 31.5.2005 vastaanottaman päätöksen, jolla kieltäydytään aloittamasta perusteellista tutkimusta AIA SA:n menoista ja tuloista, jotka liittyvät matkustajien turvallisuuteen liittyvien palvelujen, matkustajaterminaalipalvelujen ja autojen pysäköintipalvelujen tarjoamiseen, sen selvittämiseksi, ovatko Athens International Airport SA:n perimät maksut määräävän markkina-aseman väärinkäyttöä;
            
         
               —
            
            
               velvoittaa vastaajan korvaamaan kantajan oikeudenkäyntikulut tässä oikeudenkäynnissä.
            
         Oikeudelliset perusteet ja pääasialliset perustelut
   Kantajat ovat Ateenan kansainvälisen lentokentän (Spata) yksittäisiä käyttäjiä. He riitauttavat asetuksen N:o 773/2004 (1) 7 artiklan 2 kohdan nojalla tehdyn komission lopullisen päätöksen olla aloittamatta perusteellista tutkimusta Ateenan kansainvälisen lentokentän matkustajien turvallisuuteen liittyvistä palveluista, matkustajaterminaalipalveluista ja autojen pysäköintipalveluista väitetysti perimistä kohtuuttomista lentokenttämaksuista.
   Kantajat vetoavat oikeudelliseen virheeseen ja tosiseikkoja koskevaan ilmeiseen arviointivirheeseen sikäli kuin komissio katsoi, etteivät matkustajien turvatarkastukset ole EY 82 artiklassa tarkoitettua taloudellista toimintaa ja että autojen pysäköintipalvelut eivät muodosta relevantteja markkinoita.
   Kantajat väittävät lisäksi, että komissio ei vertaillut asianmukaisesti Ateenan kansainvälisen lentokentän (Spata) menoja ja tuloja, jotka liittyvät turvallisuuspalvelujen, matkustajaterminaalipalvelujen ja autojen pysäköintipalvelujen tarjoamiseen, koska se ei tarkastanut Ateenan kansainvälisen lentokentän (Spata) antamien tietojen paikkansapitävyyttä ja todellisuuspohjaa.
   Lisäksi kantajat esittävät, että komissio teki oikeudellisen virheen, koska se ei tunnistanut i) eri taksojen käyttöä matkustajaterminaalipalvelumaksuista kansainvälisille ja kotimaan lennoille ja ii) sellaisen terminaalipalvelumaksun ja turvallisuusmaksun perimistä reittilennoilta, jota ei peritä charter-lennoilta.
   Lopuksi kantajat vetoavat EY 253 artiklan rikkomiseen siten, että komissio ei ilmoittanut Ateenan kansainvälisen lentokentän (Spata) menoja ja tuloja, joihin sen päätelmä, jonka mukaan Ateenan kansainvälinen lentokenttä (Spata) ei harjoita kohtuutonta hinnoittelua, perustuu.
   
      (1)  EY:n perustamissopimuksen 81 ja 82 artiklan mukaisten komission menettelyjen kulusta 7 päivänä huhtikuuta 2004 annettu komission asetus (EY) N:o 773/2004, EUVL L 123, 27.4.2004, s. 18.